Somalija
Somalija (somalijski: Soomaaliya; arapski: الصومال), službeno Savezna Republika Somalija (somalijski: Jamhuuriyadda Federaalka Soomaaliya; arapski: جمهورية الصومال الاتحادية), je suverena država u istočnoj Africi smještena na Afričkom rogu. Graniči se sa Etiopijom na zapadu, Adenskim zalivom na sjeveru, Guardafujskim kanalom i Somalijskim morem na istoku i Kenijom na jugozapadu. Somalija ima najdužu obalu na afričkom kontinentu, pa se njen teren sastoji uglavnom od visoravni i ravnica u kojima preovladavaju vrući klimatski uslovi sa periodičnim monsunskim vjetrovima i neredovnim padavinama. Sa 12,3 miliona stanovnika, Somalija je opisana kao kulturološki najhomogenija zemlja u Africi. Oko 85 % stanovnika su etnički somalijci, koji su kroz historiju naseljavali sjeverni dio zemlje. Etničke manjine uglavnom su koncentrirane u južnim regijama. Službeni jezici su somalijski i arapski, oba iz grupe afroazijskih jezika. Većina stanovnika su muslimani, uglavnom suniti. Tokom antičkog perioda, Somalija je bila važan trgovački centar kao antička država Punt. Tokom srednjeg vijeka, nekoliko moćnih somalijskih carstava je dominiralo regionalnom trgovinom kao što je Ajuransko carstvo, Adalski sultanat, Varsangalijski sultanat i Geledski sultanat. Krajem 19. stoljeća, Somaliju su kolonizirale europske sile Njemačka, Britanija i Italija osnivajući britansku i italijansku koloniju. Nakon borbi za nezavisnost pod vodstvom Muhameda Abdulaha Hasana, Italija je stekla potpunu kontrolu nad sjeveroistočnim, centralnim i južnim dijelovima Somalije. Ove dvije kolonije su se 1960. godine ujedinile u nezavisnu republiku Somaliju. Vrhovno revolucionarno vijeće je 1969. godine preuzelo vlast stvorivši demokratsku republiku Somaliju koja je srušena 22 godine kasnije, čime je započeo somalijski građanski rat 1991. godine. Tokom građanskog rata većina regija se vratila običajnom i vjerskom pravu. Početkom 2000. godine stvorena je prijelazna nacionalna vlada koju je naslijedila prijelazna savezna vlada 2004. godine. Ona je 2006. godine preuzela kontrolu nad većim dijelom južnih provincija od Unije islamskih sudova. Unija islamskih sudova se nakon toga razišla na radikalnije grupe poput Al-Shabaaba, koje su se borile protiv prijelazne savezne vlade za kontrolu nad regijom. Sredinom 2012. godine pobunjenici su izgubili veći dio teritorije pa je započela potraga za trajnijim demokratskim institucijama. Novi privremeni ustav, donesen u augustu 2012. godine, je reformisao Somaliju kao federaciju. Istog mjeseca je formirana Savezna vlada Somalije čime je započet period obnove u Mogadišu. Somalija je održavala neformalnu ekonomiju, uglavnom zasnovanu na stoci, doznakama somalijaca koji rade u inostranstvu i telekomunikacijama. Članica je Ujedinjenih nacija, Arapske lige, Afričke unije, Pokreta nesvrstanih i Organizacije islamske saradnje.